Oliy taʼlimdan keyingi taʼlim hamda oliy malakali ilmiy va ilmiy-pedagog kadrlarni attestatsiyadan oʻtkazish tizimini takomillashtirish chora-tadbirlari toʻgʻrisida
(resolution, 2020-11-07)

Oʻzbekiston Respublikasi Prezidentining “Oliy malakali ilmiy va ilmiy-pedagog kadrlar tayyorlash va attestatsiyadan oʻtkazish tizimini yanada takomillashtirish toʻgʻrisida” 2012-yil 24-iyuldagi PF–4456-son Farmonini bajarish yuzasidan hamda oliy oʻquv yurtidan keyingi taʼlim tizimini va Oliy attestatsiya komissiyasi faoliyatini yanada takomillashtirish maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Vazirlar Mahkamasi huzuridagi Oliy attestatsiya komissiyasi apparatining xodimlarning cheklangan umumiy soni 20 nafar, shu jumladan boshqaruv xodimlari soni 16 nafar boʻlgan tuzilmasi 3-ilovaga muvofiq; Oʻzbekiston Respublikasi Vazirlar Mahkamasi huzuridagi Oliy attestatsiya komissiyasi toʻgʻrisidagi nizom 4-ilovaga muvofiq; 2. Oʻzbekiston Respublikasi Vazirlar Mahkamasi huzuridagi Oliy attestatsiya komissiyasi tomonidan Oʻzbekiston Respublikasi Oliy va oʻrta maxsus taʼlim vazirligi, Xalq taʼlimi vazirligi, Sogʻliqni saqlash vazirligi, Fanlar akademiyasi hamda boshqa manfaatdor vazirliklar va idoralar bilan birgalikda Fan doktori ilmiy darajasini berish boʻyicha ilmiy kengash toʻgʻrisidagi nizom, Fan doktori ilmiy darajasini berish tartibi toʻgʻrisidagi nizom hamda Ilmiy unvonlar berish tartibi toʻgʻrisidagi nizom ishlab chiqilganligi va belgilangan tartibda tasdiqlanganligi maʼlumot uchun qabul qilinsin. 3. Belgilab qoʻyilsinki, ilmiy darajasi mavjudligi uchun lavozim maoshlariga qoʻshimcha haq va boshqa ustamalar 2013-yil 1-yanvardan boshlab toʻlanmaydi. 4. Vazirlar Mahkamasi ikki hafta muddatda Oʻzbekiston Respublikasi Vazirlar Mahkamasi huzuridagi Oliy attestatsiya komissiyasi Rayosatining shaxsiy tarkibini tasdiqlasin. 5. Oʻzbekiston Respublikasi Vazirlar Mahkamasi huzuridagi Oliy attestatsiya komissiyasi hamda Fan va texnologiyalarni rivojlantirishni muvofiqlashtirish qoʻmitasi manfaatdor vazirliklar va idoralar bilan birgalikda bir oy muddatda Vazirlar Mahkamasiga ushbu qarordan kelib chiqadigan oʻzgartirishlar va qoʻshimchalar toʻgʻrisida takliflar kiritsinlar. Oʻzbekiston Respublikasi Oliy va oʻrta maxsus taʼlim vazirligi, Fanlar akademiyasi, oʻz tarkibida oliy taʼlim muassasalari va ilmiy-tadqiqot institutlariga ega boʻlgan vazirliklar va idoralar bir oy muddatda oʻz normativ-huquqiy hujjatlarini ushbu qarorga muvofiqlashtirsinlar. 6. Mazkur qarorning bajarilishini nazorat qilish Oʻzbekiston Respublikasining Bosh vaziri Sh.M. Mirziyoyev zimmasiga yuklansin. 1. Oʻzbekiston Respublikasi Vazirlar Mahkamasi huzuridagi Oliy attestatsiya komissiyasi (keyingi oʻrinlarda OAK deb ataladi) Oʻzbekiston Respublikasi Prezidentining 1992-yil 31-martdagi PF–371-son Farmoni bilan tashkil etilgan va oliy malakali ilmiy va ilmiy-pedagog kadrlarni attestatsiyadan oʻtkazish masalalari boʻyicha vakolatli davlat organi hisoblanadi. OAK oʻz faoliyati toʻgʻrisida Oʻzbekiston Respublikasi Vazirlar Mahkamasiga hisobot beradi. 2. OAK oʻz faoliyatida Oʻzbekiston Respublikasi Konstitutsiyasiga va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, boshqa qonun hujjatlariga va ushbu Nizomga amal qiladi. 3. OAK oʻz faoliyatini davlat boshqaruvi organlari, mahalliy davlat hokimiyati organlari, jamoat birlashmalari va boshqa tashkilotlar bilan oʻzaro hamkorlikda amalga oshiradi. 4. Davlat budjeti mablagʻlari va qonun hujjatlarida taqiqlanmagan boshqa manbalar OAK faoliyatini moliyalashtirish manbalari hisoblanadi. 5. OAK yuridik shaxs hisoblanadi, Oʻzbekiston Respublikasi Davlat gerbining tasviri tushirilgan va oʻz nomi yozilgan muhrga ega boʻladi. 6. Quyidagilar OAKning asosiy vazifalari hisoblanadi: oliy malakali ilmiy va ilmiy-pedagog kadrlarni attestatsiyadan oʻtkazish sohasida Oʻzbekiston Respublikasi qonunlari, Oʻzbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari hamda boshqa normativ-huquqiy hujjatlarning amalda bajarilishini taʼminlash; oliy malakali ilmiy va ilmiy-pedagog kadrlarni attestatsiyadan oʻtkazish sohasida yagona davlat siyosatini amalga oshirish, ushbu faoliyatni tashkil etish, nazorat qilish va muvofiqlashtirish; dissertatsiya ishlariga hamda falsafa doktori (Doctor of Philosophy, bundan buyon — PhD), fan doktori (Doctor of Sciences, bundan buyon — DSc) ilmiy darajalari va ilmiy unvonlar talabgorlariga talablarning yagonaligini taʼminlash; ilmiy va ilmiy-pedagog kadrlarning sifat tarkibini yaxshilashga, jamiyat va davlat ehtiyojlarini, fan, taʼlim, texnika va texnologiyalarni rivojlantirish istiqbollarini hisobga olgan holda ilmiy va ilmiy-pedagog kadrlardan foydalanish samaradorligini oshirishga koʻmaklashish; ortiqcha byurokratik jarayonlarni yoʻqotishga yoʻnaltirilgan oliy malakali ilmiy va ilmiy-pedagog kadrlarni attestatsiyadan oʻtkazish tizimini doimiy ravishda takomillashtirish; oliy malakali ilmiy va ilmiy-pedagog kadrlarni attestatsiyadan oʻtkazishning barcha bosqichlarida OAK faoliyatining ochiqligi va oshkoraligini taʼminlash; oliy malakali ilmiy va ilmiy-pedagog kadrlarni attestatsiyadan oʻtkazishning barcha bosqichlarida xolislikni taʼminlash; falsafa doktori (PhD), fan doktori (DSc) ilmiy darajalari va ilmiy unvonlarga qoʻyiladigan malaka talablarining xalqaro standartlarga muvofiqligini taʼminlash. 7. OAK oʻziga yuklangan vazifalarni bajarish uchun quyidagi funksiyalarni amalga oshiradi: oliy malakali ilmiy va ilmiy-pedagog kadrlarni attestatsiyadan oʻtkazish va ilmiy kadrlarni attestatsiyadan oʻtkazish ishida xalqaro hamkorlik boʻyicha davlat siyosatini amalga oshirish sohasida respublika Fanlar akademiyasi, vazirliklari, idoralari, oliy taʼlim va ilmiy-tadqiqot muassasalari faoliyatini muvofiqlashtiradi; falsafa doktori (PhD) va fan doktori (DSc) ilmiy darajalarini olish uchun dissertatsiya tadqiqotlari mavzulari monitoringini olib boradi, shuningdek ularni roʻyxatdan oʻtkazadi; tayanch doktorantura va doktorantura hamda mustaqil izlanuvchi institutlari tomonidan oliy malakali ilmiy va ilmiy-pedagog kadrlar tayyorlash sifatining tizimli monitoringini olib boradi; ilmiy darajalarni berish boʻyicha ilmiy kengashlar va ekspert kengashlar ishini shakllantirish va tashkil etish tartibi boʻyicha normativ-huquqiy hujjatlarni, fan doktori ilmiy darajasi va ilmiy unvonlar toʻgʻrisidagi nizomni oʻz vakolatlari doirasida ishlab chiqadi va belgilangan tartibda tasdiqlaydi; vazirliklar va idoralar, Fanlar akademiyasining iltimosnomalari boʻyicha oliy taʼlim muassasalari va ilmiy-tadqiqot muassasalari huzurida ilmiy darajalarni berish boʻyicha ilmiy kengashlarni tashkil etadi, ularning shaxsiy tarkibini tasdiqlaydi, ilmiy kengashlarga dissertatsiyalarni himoyaga qabul qilish huquqini beruvchi ilmiy mutaxassisliklar roʻyxatini belgilaydi; ilmiy darajalarni berish boʻyicha ilmiy kengashlar faoliyati ustidan davlat nazoratini amalga oshiradi va ular ishi monitoringini olib boradi, ekspert kengashlarning takliflari asosida ularning faoliyatini toʻxtatib turadi yoki toʻxtatadi; falsafa doktori (PhD) va fan doktori (DSc) ilmiy darajalarini olish uchun dissertatsiyalarning asosiy ilmiy natijalarini eʼlon qilish uchun tavsiya etiladigan yetakchi ilmiy jurnallar va nashrlar, shu jumladan elektron ilmiy-texnik jurnallar roʻyxatini belgilaydi; manfaatdor vazirliklar, idoralar va tashkilotlar bilan birgalikda fan, texnika, taʼlim va madaniyatni rivojlantirish yoʻnalishlari boʻyicha oliy malakali ilmiy va ilmiy-pedagog kadrlar mutaxassisliklari turlarini takomillashtirish ishlarini olib boradi; falsafa doktori (PhD) va fan doktori (DSc) ilmiy darajalarini olish uchun himoya qilingan dissertatsiyalarning davlat ekspertizasini oʻtkazadi; tegishli ilmiy kengashning falsafa doktori (PhD) va fan doktori (DSc) ilmiy darajalarini berish toʻgʻrisidagi qarorini tasdiqlaydi, oliy taʼlim muassasalari kengashlari yoki ilmiy-tadqiqot muassasalari ilmiy kengashlari taqdimnomasi boʻyicha professor, dotsent va katta ilmiy xodim ilmiy unvonlarini beradi; Oʻzbekiston Respublikasi fuqarolariga yoki Oʻzbekiston Respublikasida doimiy yashaydigan va ishlaydigan xorijiy mamlakatlar fuqarolariga xorijiy mamlakatlar attestatsiya organlari tomonidan berilgan ilmiy daraja ilmiy darajasi toʻgʻrisidagi hujjatlarni nostrifikatsiya (ekvivalentlikni aniqlash) qiladi; davlat namunasidagi falsafa doktori (PhD) va fan doktori (DSc) diplomlarini, professor, dotsent va katta ilmiy xodim attestatlarini rasmiylashtiradi; OAKga tushadigan apellyatsiyalar, takliflar, arizalar va shikoyatlarni koʻrib chiqadi; manfaatdor vazirliklar va idoralar bilan birgalikda mamlakatni iqtisodiy va ijtimoiy rivojlantirishning ustuvor vazifalariga muvofiq rejalashtiriladigan dissertatsiya tadqiqotlari mavzularini muvofiqlashtirish va dissertatsiya tadqiqotlarini muhokama qilish uchun fan tarmoqlari boʻyicha muvofiqlashtiruvchi kengashlar tashkil etadi; himoya qilingan dissertatsiya ishlarini tahlil qiladi va respublika vazirliklariga, idoralariga natijalari dissertatsiya ishlarida bayon qilingan ilmiy tadqiqotlar bajarilganligi toʻgʻrisidagi maʼlumotlarning dissertatsiya ishlari natijalarini amaliyotga joriy etish mumkinligi toʻgʻrisidagi tegishli tavsiyalar bilan birgalikda yuborilishini taʼminlaydi; OAK vakolatiga tegishli masalalar boʻyicha Oʻzbekiston Respublikasining boshqa davlatlar bilan xalqaro shartnomalari loyihalarini tayyorlashda qatnashadi; oʻziga yuklangan vazifalar doirasida xorijiy mamlakatlarning attestatsiya organlari bilan oʻzaro hamkorlik oʻrnatadi va uni amalga oshiradi hamda belgilangan tartibda axborot ayirboshlashni tashkil etadi. 8. OAK oʻziga yuklangan vazifalar va funksiyalarni bajarish uchun quyidagi huquqlarga ega: Fanlar akademiyasi, vazirliklar, idoralar va tashkilotlardan oʻziga yuklangan vazifalarni bajarish uchun zarur boʻlgan axborot va materiallarni belgilangan tartibda olish; oliy malakali ilmiy va ilmiy-pedagog kadrlarni attestatsiyadan oʻtkazish masalalari boʻyicha davlatlararo muzokaralarda ishtirok etish; ekspert kengashlarning qarorlari asosida falsafa doktori (PhD) va fan doktori (DSc) ilmiy darajasini berish boʻyicha bir martalik ilmiy kengashlar tashkil etish va ularning ishini nazorat qilish; OAK Rayosati majlislarida ish tajribasini oʻrganish va umumlashtirish maqsadida ilmiy darajalar beruvchi ilmiy kengashlar va ekspert kengashlar raislarining hisobotlarini eshitish; dissertatsiya ishlarini ilmiy ekspertizadan oʻtkazish va ilmiy darajalar beruvchi ilmiy kengashlar faoliyatini tekshirish uchun yuqori malakali mutaxassislarni jalb etish. Ilmiy darajalar beruvchi ilmiy kengashlar faoliyatini tekshirishda qatnashish, opponent va taqrizchi funksiyalarini bajarish davrida jalb etiladigan olimlar va mutaxassislar doimiy ish joylaridagi ish haqi saqlangan holda oʻz xizmat vazifalarini bajarishdan ozod etiladi; malaka imtihonlari roʻyxatini belgilash va ularning tashkil etilishi va saviyasini nazorat qilish; ilmiy darajalar beruvchi ilmiy kengashlar ishlab turgan tashkilotlardan belgilangan tartibda har yilgi hisobotlarni hamda respublikada oliy malakali ilmiy va ilmiy-pedagog kadrlarni attestatsiyadan oʻtkazish tizimini takomillashtirish boʻyicha takliflarni ishlab chiqish va tadbirlarni amalga oshirish uchun vazirliklar va idoralardan zarur axborotni olish; oliy malakali ilmiy va ilmiy-pedagog kadrlarni attestatsiyadan oʻtkazish tizimini takomillashtirish, dissertatsiya tadqiqotlarining sifati ilmiy va amaliy ahamiyatini oshirish bilan bogʻliq muammolarni hal etish uchun idoralararo kengashlarni belgilangan tartibda chaqirish; oʻziga yuklangan vazifalar va funksiyalar doirasida xalqaro hamkorlikni amalga oshirish, oliy malakali ilmiy va ilmiy-pedagog kadrlarni attestatsiyadan oʻtkazish masalalari boʻyicha xalqaro tashkilotlar, kengashlar, konferensiyalar ishida qatnashish; dissertatsiyalarga qoʻyiladigan talablarga muvofiq fan va iqtisodiyot tarmoqlari uchun ahamiyati yuzasidan qoʻshimcha xulosa olish maqsadida dissertatsiya ishlarini zarur hollarda ilmiy darajalar beruvchi ilmiy kengashlarga yuborish; oliy taʼlim muassasalari yoki ilmiy-tadqiqot muassasalari ilmiy va tegishli kengashlarining tavsiyalariga binoan oliy malakali ilmiy va ilmiy-pedagog kadrlarni ilmiy darajalar va ilmiy unvonlardan belgilangan tartibda mahrum qilish yoki ularni tiklash. 9. OAK oʻz vakolatlari doirasida vazirliklar, davlat qoʻmitalari, idoralar, mahalliy davlat hokimiyati organlari, tashkilotlar, mansabdor shaxslar va fuqarolar uchun majburiy boʻlgan normativ-huquqiy hujjatlarni belgilangan tartibda qabul qilish huquqiga ega. 10. OAK zarur hollarda boshqa vazirliklar, davlat qoʻmitalari va idoralar bilan birgalikda qoʻshma qarorlar va boshqa hujjatlarni chiqarish huquqiga ega. 11. OAK oʻziga yuklangan vazifalar va funksiyalarni ushbu Nizomga muvofiq bajarishga majbur, respublikada oliy malakali ilmiy va ilmiy-pedagog kadrlarni attestatsiyadan oʻtkazish tizimining holati va uni takomillashtirish yuzasidan javob beradi. 12. OAKga Vazirlar Mahkamasi tomonidan lavozimga tayinlanadigan va lavozimdan ozod etiladigan rais boshchilik qiladi. OAKning Vazirlar Mahkamasi tomonidan lavozimga tayinlanadigan va lavozimdan ozod etiladigan bosh ilmiy kotibi boʻladi. Bosh ilmiy kotibning vazifalari OAK raisi tomonidan belgilanadi. 13. OAKning apparati uning ijro etuvchi organi hisoblanadi, OAK apparatining tuzilmasi va xodimlarining cheklangan soni Oʻzbekiston Respublikasi Vazirlar Mahkamasi tomonidan tasdiqlanadi. 14. OAK raisi: OAK vakolatiga kiruvchi masalalar boʻyicha qarorlar qabul qiladi hamda OAKga yuklangan vazifalar va funksiyalarning bajarilishi yuzasidan shaxsan javob beradi; OAKning ekspert kengashlari, boʻlimlari va boshqa boʻlinmalari faoliyatini yoʻnaltiradi va nazorat qiladi; oliy malakali ilmiy va ilmiy-pedagog kadrlarni attestatsiyadan oʻtkazish masalalari boʻyicha oʻz vakolatlari doirasida OAK qarorlarini, ilmiy darajalar berish toʻgʻrisidagi diplomlarni va ilmiy unvonlar berish toʻgʻrisidagi attestatlarni imzolaydi; OAK apparatining xodimlari bajarishi majburiy boʻlgan buyruqlar chiqaradi va koʻrsatmalar beradi; OAK apparati tarkibiy boʻlinmalari toʻgʻrisidagi nizomni belgilangan tartibda tasdiqlaydi; OAK apparati xodimlarini belgilangan tartibda lavozimga tayinlaydi va lavozimdan ozod qiladi; zaruriyat boʻlganda xodimlarning belgilangan umumiy soni va mehnatga haq toʻlash fondi doirasida apparat tuzilmasiga oʻzgartirishlar kiritadi, OAK apparatining shtat jadvalini, shuningdek OAK apparati xarajatlar smetasini tasdiqlaydi; qonun hujjatlariga muvofiq oʻz vakolatlari doirasida boshqa vakolatlarni amalga oshiradi. 15. OAK raisi, bosh ilmiy kotib hamda fanning asosiy yoʻnalishlari boʻyicha fan, texnika, taʼlim va madaniyat sohasidagi yetakchi olimlar va mutaxassislardan iborat boʻlgan Rayosat OAKning rahbarlik qiluvchi ijro etuvchi organi hisoblanadi. Rayosatning shaxsiy tarkibi Oʻzbekiston Respublikasi Vazirlar Mahkamasi tomonidan tasdiqlanadi. Rayosat ishiga OAK raisi rahbarlik qiladi. Zaruriyat boʻlganda OAK raisi Rayosat aʼzolari tarkibini qisman oʻzgartirish boʻyicha taklifni belgilangan tartibda Vazirlar Mahkamasiga kiritadi. OAK Rayosati rahbarlik qiluvchi ijro etuvchi organ sifatida quyidagi funksiyalarni bajaradi: ilmiy darajalar beruvchi ilmiy kengashlar tashkil etish tartibini ishlab chiqadi, ilmiy kengashlar tuzishga ruxsatnomalar beradi, ularning shaxsiy tarkibini tasdiqlaydi, ularga tegishi mutaxassisliklar boʻyicha dissertatsiya ishlarini koʻrib chiqish huquqini beradi; ekspert kengashlar tashkil etish toʻgʻrisida qarorlar chiqaradi; ilmiy kengashlarning ilmiy darajalar berish toʻgʻrisidagi qarorlarini tasdiqlaydi hamda ilmiy unvon berish toʻgʻrisida qaror qabul qiladi; ilmiy darajalar beruvchi ilmiy kengashlar raislarining va ilmiy unvonlar berish boʻyicha kengashlar raislarining ishlari toʻgʻrisida hisobotlarini muntazam ravishda eshitib boradi; ilmiy yoʻnalishlar boʻyicha bosh inspektorlarning ilmiy daraja berish, shu jumladan himoya qilingan dissertatsiyalar boʻyicha attestatsiya yigʻmajildlarining, shuningdek ilmiy unvonlar berish boʻyicha attestatsiya yigʻmajildlarining OAK talablariga muvofiqligi toʻgʻrisidagi hisobotlarini eshitadi; oʻz vakolatlari doirasida normativ-huquqiy hujjatlarni tasdiqlaydi; oliy malakali ilmiy va ilmiy-pedagog kadrlarni attestatsiyadan oʻtkazish bilan bogʻliq boshqa masalalarni hal etadi. 16. Bosh ilmiy kotib himoya qilingan dissertatsiyalarning OAK talablariga muvofiqligi yuzasidan javob beradi va quyidagi ilmiy yoʻnalishlar boʻyicha tarkibiga 6 nafar bosh inspektorlar kiradigan Kotibiyat faoliyatiga rahbarlik qiladi: fizika-matematika fanlari; kimyo, biologiya va geologiya-minerologiya fanlari; texnika fanlari; qishloq xoʻjaligi fanlari; ijtimoiy fanlar (tarix, iqtisodiyot, falsafa, filologiya, huquqshunoslik, pedagogika fanlari); tibbiyot va psixologiya fanlari (tibbiyot, farmatsevtika, veterinariya, psixologiya fanlari). Har bir bosh inspektor tegishli ilmiy yoʻnalishlari boʻyicha himoya qilingan dissertatsiyalarning OAK talablariga muvofiqligi yuzasidan javob beradi va OAK Rayosati majlisida belgilangan tartibda hisobot beradi. 17. OAK Rayosati aʼzolari, shuningdek apparat xodimlari OAK ekspert kengashlari va ilmiy darajalar beruvchi ilmiy kengashlar aʼzolari boʻlishi mumkin emas. 18. OAK Rayosatining majlisi uning faoliyatining tashkiliy shakli hisoblanadi. OAK Rayosati majlisi, agar unda uning aʼzolarining oddiy koʻpchiligi qatnashsa, huquqiy vakolatli hisoblanadi. 19. OAK Rayosati qarorlari ochiq ovoz berish yoʻli bilan qabul qilinadi va, agar uning uchun majlisda qatnashuvchi OAK Rayosati aʼzolarining oddiy koʻpchiligi ovoz bersa qabul qilingan hisoblanadi. 20. OAK Rayosati qarorlari qarorlar shaklida rasmiylashtiriladi hamda OAK raisi, bosh ilmiy kotib va OAK apparatining masʼul xodimlari tomonidan imzolanadi. 21. OAK Rayosati majlislari bayonnomalari rasmiylashtiriladi hamda OAK raisi va bosh ilmiy kotib tomonidan imzolanadi. 22. OAK Rayosati aʼzolari majlis boshlangunga qadar kun tartibi va majlisda koʻrib chiqiladigan barcha materiallar bilan tanishishlari kerak. OAK Rayosatida koʻrib chiqish uchun kiritilgan masalalar ekspert kengash fikri hisobga olingan holda har tomonlama va mohiyatiga koʻra muhokama qilinishi kerak. 23. OAK Rayosati va ekspert kengashi fikri farq qilgan hollarda koʻrib chiqilayotgan masala boʻyicha materiallar takroran koʻrib chiqish uchun ekspert kengashga qaytariladi. OAK Rayosati va ekspert kengashi fikri ikkinchi marta farq qilgan taqdirda masala OAK Rayosati tomonidan tashkil etiladigan kamida besh kishidan iborat kelishuv komissiyasida koʻrib chiqiladi. Kelishuv komissiyasi tarkibiga OAK Rayosati, ekspert kengashi aʼzolari va ushbu masalani koʻrib chiqishning barcha bosqichlarida ilgari qatnashmagan mutaxassis olimlar kiradi. Kelishuv komissiyasining xulosasi OAK Rayosati tomonidan koʻrib chiqiladi va uzil-kesil qaror qabul qilinadi. 24. OAK Rayosati majlisi bir oyda bir marta oʻtkaziladi. Zarur hollarda OAK Rayosatining navbatdan tashqari majlislari oʻtkazilishi mumkin. 25. Yuqori malakali ilmiy va ilmiy-pedagogik kadrlarni attestatsiyadan oʻtkazishga taalluqli attestatsiya yigʻmajildlari va boshqa hujjatlar boʻyicha qabul qilingan qarorlarning normativ-huquqiy hujjatlarga muvofiqligini taʼminlash maqsadida , shuningdek OAK faoliyatining kollegial qarorni va uning bajarilishi yuzasidan nazoratni talab etadigan joriy masalalarini koʻrib chiqish va qaror qabul qilish uchun OAK raisi, bosh ilmiy kotib, ilmiy yoʻnalishlar boʻyicha bosh inspektorlar, shuningdek OAK boʻlimlari boshliqlaridan iborat tarkibda OAKning Tartib-qoida komissiyasi tashkil etiladi. 26. Taqdim etilgan dissertatsiyalarni, ularning ilmiy va amaliy ahamiyatini ilmiy ekspertizadan oʻtkazish, ilmiy darajalar beruvchi ilmiy kengashlar ishini va attestatsiya oʻtkazishda talablarning yagonaligi taʼminlanishini nazorat qilish, ilmiy darajalar va ilmiy unvonlar berish toʻgʻrisidagi taqdimnomalarni koʻrib chiqish, shuningdek OAK Rayosatiga tavsiyalar tayyorlash uchun fan, texnika, taʼlim va madaniyat sohalaridagi yetakchi olimlar va mutaxassislardan fan yoʻnalishlari boʻyicha ekspert kengashlari tashkil etiladi. Ekspert kengashlar oliy taʼlim muassasalari, ilmiy-tadqiqot institutlari, ilmiy va ilmiy-ishlab chiqarish birlashmalari, boshqa tashkilotlar, manfaatdor vazirliklar va idoralarning tavsiyalari hisobga olingan holda shakllantiriladi hamda keyinchalik tarkibining kamida uchdan bir qismi yangilangan holda OAK Rayosati tomonidan uch yil muddatga tasdiqlanadi. 27. Olimlar va mutaxassislarning ilmiy va ilmiy-pedagog kadrlarni attestatsiyadan oʻtkazish tizimi ishida qatnashishi ularning ijtimoiy-ilmiy faoliyatining muhim jihati sifatida qaraladi va hisobga olinadi. Ekspert kengashlar aʼzolari, opponentlar va taqrizchilar, shuningdek jalb etiladigan mutaxassislar mehnatiga haq toʻlash belgilangan tartibda amalga oshiriladi. 28. OAK oliy malakali ilmiy va ilmiy-pedagog kadrlarni attestatsiyadan oʻtkazish masalalari boʻyicha “OAK Byulleteni” jurnalini nashr etadi. “OAK maʼlumotnomasi” jurnalida izlanuvchilarning dissertatsiya tadqiqotlari mavzulari, dissertatsiya annotatsiyasi bilan birgalikda doktorlik dissertatsiyalari himoya qilinishi, talabgorlarga ilmiy darajalar berilishi hamda ilmiy unvonlar berilishi toʻgʻrisidagi axborot va boshqa maʼlumotlar ham beriladi. “OAK Byulleteni” jurnali oʻz xarajatlarini oʻzi qoplash asosida nashr etiladi. 29. Oliy malakali ilmiy va ilmiy-pedagog kadrlarni attestatsiyadan oʻtkazishda ochiqlik va oshkoralikni taʼminlash maqsadida OAK faoliyati masalalari OAK veb-saytida va “OAK Byulleteni” jurnalida yoritiladi. Bundan tashqari, OAK veb-saytida ilmiy darajalar va ilmiy unvonlar talabgorlarining attestatsiya yigʻmajildlarining oʻtishi, shu jumladan ularning normativ-huquqiy ekspertizadan oʻtishi natijalari, keyinchalik ularning ilmiy ekspertizaga berilishi va uning tugallanishi, shuningdek OAK Rayosatida yakuniy qarorlar qabul qilish uchun attestatsiya yigʻmajildlarini koʻrib chiqish muddatlari toʻgʻrisidagi axborotlar joylashtiriladi. Ushbu qaror shuningdek OAK veb-saytida Rayosat majlisidan keyin 7 kun mobaynida joylashtiriladi. OAK veb-sayti zaruriyatga qarab, lekin haftada kamida bir marta yangilanadi. 30. Boʻlajak doktorlik dissertatsiyalari himoyalari, ularning ilmiy va amaliy ahamiyati toʻgʻrisida ommaviy axborot vositalari, OAK veb-sayti va “OAK maʼlumotnomasi” jurnali orqali, shuningdek avtoreferatning toʻliq matnini ilmiy darajalar berish boʻyicha ilmiy kengashning veb-saytida va Internet tarmogʻining boshqa axborot-resurs portallarida joylashtirish yoʻli bilan xabar beriladi.